SA’ners kán ’n gholfbal klap!Wilco Nienaber (Foto: Sunshine Tour/Facebook) Adam Sandler se karakter in die Happy Gilmore-komedie kon ’n gholfbal slaan dat hy trék (sy sethoue was weliswaar ’n nagmerrie, maar dit is ’n ander storie). Nou het ’n studie bevind dat Suid-Afrikaanse gholfspelers se dryfhoue amper Gilmore-agtig is, met van die pro’s wat die bal verder as 300 m kan moker. Dis ongeveer drie rugbyvelde ver. Die webblad PGATour.2k.com het met ’n ingewikkelde formule vorendag gekom om te bepaal watter land se gholfspelers die klein wit balletjie die verste kan timmer. Daar is spesifiek na van die gewildste toernooie (tussen 2010 en 2021) gekyk. En ná die stof van die berekeninge (ons praat hier van somme wat jou slimfoon se sakrekenaar sal breek) en gevolgtrekkings (wat waarskynlik teen iemand se venster geskryf is, nes Russell Crowe in A Beautiful Mind) gaan lê het, is daar bevind dat Suid-Afrika se spelers tiende op wêreldgholf se mokerlys lê. Volgens die bevinding kan plaaslike gholfspelers die bal ’n gemiddeld van 269,37 m ver slaan. Die jong Wilco Nienaber se kragmanvertoning by die Wêreldgholfkampioenskap in 2021 – waar hy die balletjie gereeld verder as 300 m laat trek het – het ongetwyfeld die Suid-Afrikaanse aanslag ’n hupstoot gegee. België is eerste op die lys, gevolg deur Noord-Ierland en Venezuela. Die Iere en die Suid-Amerikaners steun grotendeels op die vaardighede van Rory McIlroy en Jhonattan Vegas. McIlroy het tydens die 2015-Wêreldkampioenskap ’n gemiddeld van 315 m met sy dryfhoue gewen, terwyl Vegas se kragspel g’n dobbelstorie is nie. Hy slaan die bal gewoonlik so 272 m ver.